**1-ին շաբաթ**

**Ամսաթիվ՝** —————————

**Կրթական հարթակ՝ 4-րդ**

**ՈՒսուցիչ՝** —————————————————

**Դասագիրք՝ «Մայրենի 3», Դավիթ Գյուրջինյան**

**Բառագիտություն**

1. **Հետևյալ բառերի բացատրություններն արտագրել բառատետրում և անգիր սովորել։**
	* Բազմել- հանդիսավոր կերպով նստել
	* Մանգաղ- ձեռքի սրածայր և կարճ գործիք՝ խոտ հնձելու համար
	* Սրոց- հատուկ քար, որով սրում են մանգաղը
	* Փարախ- ոչխարներին պահելու տեղ՝ գոմ։
2. **Հետևյալ հոմանիշ բառերն արտագրել տետրում և անգիր սովորել։**
	* Գագաթ- կատար
	* Սար-լեռ
	* Ժպտուն- ժպտացող
	* Շինություն- շենք։
3. **Հետևյալ հականիշ բառերն արտագրել տետրում և անգիր սովորել։**
* Քնել- արթնանալ
* Առանձին- միասին, ընդհանուր

**Քերականություն – Կրկնողություն․ Տառ/հնչյուն, գոյական, եզակի, հոգնակի, հոմանիշ, հականիշ, արմատ և ածանց։**

Մեր խոսքը կազմված է բառերից, իսկ բառերը կազմված են հնչյուններից:

* **Տառը** գրում ենք և կարդում
* **Հնչյունը** լսում ենք և արտասանում

**Գոյական -** Առարկա ցույց տվող բառերը կոչվում են գոյական:

Առարկա ասելով հասկանում ենք՝

* ***Իրեր*** - oրինակ՝ պատ, աթոռ, ծաղիկ,
* ***Կենդանիներ -*** oրինակ՝ արջ, կրիա,
* ***Երևույթներ -***  օրինակ՝ երազանք, լռություն և այլն,
* ***Անձինք*** - oրինակ՝ մարդ, աղջիկ

Գոյականները պատասխանում են ***ի՞նչ, ինչե՞ր, ո՞վ, ովքե՞ր*** հարցերին։ Օրինակ՝

* Տուն ***(ի՞նչ)***
* Ծաղիկներ ***(ինչե՞ր)***
* Մայրիկ (***ո՞վ)***
* Տղաներ ***(ովքե՞ր)***

Գոյականները լինում են **եզակի** *(մեկ հատ)* և **հոգնակի** *(մեկից ավելի)։* Հոգնակի բառեռը կազմվում են եզակի բառերին ***եր*** *կամ* ***ներ*** մասնիկներն ավելացնելով։ *Օրինակ՝*

***Եզակի*** – Աղջիկ, ծառ, թռչուն, ուսուցիչ, դպրոց և այլն։

***Հոգնակի*** – Ծառեր, տղաներ, դասարաններ, տետրեր և այլն։

Իմաստով մոտ բառերը կոչվում են **հոմանիշներ**։ Օրինակ՝

* Սիրուն – գեղեցիկ
* Մեծ – հսկա
* Գունավոր – գույնզգույն
* Սար – լեռ
* Գագաթ – կատար
* Շենք - շինություն

Իմաստով հակառակ բառերը կոչվում են **հականիշներ**։ Օրինակ՝

* Բարձր – ցածր
* Ուժեղ – թույլ
* Մոտ – հեռու
* Տալ – վերցնել
* Իջնել – բարձրանալ
* Վատ - լավ

**Ածանց** - Բառասկզբին կամ բառավերջում ավելացող մասնիկները, որոնք փոխում են բառի իմաստը, կոչվում են ***ածանցներ***։ Ածանցը, որպես առանձին բառ՝ իմաստ չի արտահայտում։ Բառի հիմնական մասը կոչվում է ***արմատ***։ *Օրինակ՝*

* + *Հայր (արմատ) + իկ (ածանց) = հայրիկ (նոր բառ)*

Ածանցները լինում են՝ ***նախածանցներ*** *և* ***վերջածանցներ***։ Այն ածանցները, որոնք ավելանում են բառասկզբում, կոչվում են նախածանցներ։ Այն ածանցները, որոնք ավելանում են բառավերջում, կոչվում են վերջածանցներ։ Օրինակ՝

* + *անտուն = ան (նախածանց) + տուն (արմատ)*
	+ *դպրոցական = դպրոց (արմատ) + ական (վերջնածանց)*
* Ածանց ունեցող բառերը կոչվում են *ածանցավոր բառեր*։ Օրինակներ՝
	+ *խմոր+եղեն (վերջնածանց) = խմորեղեն,*
	+ *ան (նախածանց) + համ= անհամ*
	+ *թագ+ուհի (վերջնածանց) = թագուհի*
	+ *խոզ+ուկ (վերջնածանց) = խոզուկ և այլն։*

**Հանձնարարություններ․**

1. **Պատասխանել հետևյալ քերականական հարցերին։**
	* Ի՞նչ է տառը և ի՞նչ է հնչյունը։
	* Ի՞նչ է գոյականը և ի՞նչ հարցերի է պատասխանում։
	* Ո՞ր բառերն են կոչվում եզակի, ո՞ր բառերն են կոչվում հոգնակի։
	* Ո՞ր բառերն են կոչվում հոմանիշներ և հականիշներ։
	* Ի՞նչ է արմատ, ի՞նչ է ածանց։
	* Ածանցները քանի՞ տեսակ են լինում։
2. **Հետևյալ բառերը եզակիից դարձրու հոգնակի:**
	* Տղա —————————————
	* ոտք —————————————
	* դասարան —————————————
	* նստարան —————————————
	* ոչխար —————————————
	* Գառ —————————————
3. **Գտիր հետևյալ բառերի հոմանիշները․**
	* Աշակերտ —————————————
	* Խելացի —————————————
	* Պատուհան —————————————
4. **Գտիր հետևյալ բառերի հականիշները․**
	* Այստեղ —————————————
	* Խելացի —————————————
	* Գեղեցիկ —————————————
5. **Հետևյալ բառերից կազմել ածանցավոր բառեր․**
	* Մայր ————————————————————————
	* Թագ ————————————————————————
	* Տուն ————————————————————————
	* Կենդանի ———————————————————————
	* Համ ———————————————————————
	* Փոքր ———————————————————————

**Տնային հանձնարարություններ**

***Գրականություն***

* Վարժ կարդալ «Հայրենիք» բանաստեղծությունը /Գյուրջինյան, 3-րդ դասարան, էջ 4/, կարողանալ պատասխանել հետևյալ հարցերին․
* Ի՞նչ էր պատկերել երեխան իր նկարում։
* Ի՞նչ տեղանուններ կային բանաստեղծության մեջ։
* Ինչպե՞ս անվանեց երեխան իր նկարած պատկերը։
* Ինչպիսի՞ կենդանիներ էր պատկերել երեխան իր նկարում։
* Ուղղագրական բառեր**՝ *ճանապարհ, ձգել, թուղթ, օրորոց, արև*։** Գրել յուրաքանչյուր բառը մեկ տողի վրա։

**Քերականություն**

* Դասի ժամանակ քննարկված դասանյութը սովորել տանը, պատասխանել տրված հարցերին և կատարել թղթապանակում տուն ուղարկված աշխատանքային փաթեթի հանձնարարությունները։

**Մշակույթ**

Դասի ժամանակ ուսումնասիրեցինք փոքրիկ պատմվածք՝ թոնրի մասին (դասագրքի էջ 6)։ Տանը սովորել սահուն ընթերցել, կարողանալ սեփական բառերով վերարտադրել նյութի իմաստը և պատասխանել հետևյալ հարցերին․

* Որտե՞ղ և ինչի՞ց են պատրաստում թոնիրը։
* Ի՞նչ կարող են եփել թոնրի մեջ։
* Ինչպե՞ս էր կոչվում տան այն հատվածը, որտեղ գտնվում էր թոնիրը։
* Ինչպիսի՞ վերաբերմունք ունեին հայերը թոնրի նկատմամբ։
* Այժմ հայկական գյուղերում որտե՞ղ են գտնվում թոնիրները։